Carrillo: 'A Butarque haurem de treure el millor de nosaltres' | Llagostera - Web Oficial
Carrillo: "A Butarque haurem de treure el millor de nosaltres"
L'entrenador del Llagostera ha valorat les seves sensacions de cara al Leganés - Llagostera de dissabte (1 de febrer) a les 20:00.
El Leganés és molt fort a casa. De fet, de Butarque només se'ls han escapat els tres punts en una ocasió en tot el que portem de temporada. Lluís Carrillo ha valorat que "defensivament són un equip molt potent i treballa molt bé el joc directe i les segones jugades". La victòria del partit d'anada ha servit "en alguns aspectes" per al cos tècnic, però assegura l'entrenador que "sobretot ens hem basat en l'anàlisi del rival en els seus darrers partits, que són una mostra més representativa de l'equip que són ara".
I és que el Llagostera viatja a Leganés per enfrontar-s'hi demà dissabte a les 20:00, en un partit davant un rival que Carrillo ha destacat que "malgrat tenir dues baixes importants, seran un equip molt fort, que marca molt el sistema defensiu i que té un futbol combinatiu i directe molt ben treballat". A tot això, el tècnic ha valorat que "caldrà treure el millor de nosaltres i competir al màxim per plantar cara al Leganés, però sabem fer-ho i una setmana més estem molt contents de com ha entrenat la plantilla, i estem orgullosos que ens compliquin la vida a l'hora de decidir els 18 que viatgen".
A les baixes de Pere Tarradellas, Jorge García i Marc Vallhonesta per lesió s'hi sumen Pedro Alcalá, amb molèsties a l'esquena; i per decisió tècnica Enric Pi, Roger Barnils, José Moragón i Óscar Rico. Després de dos partits contra Valladolid i Las Palmas que han reforçat la proposta de l'equip, comença un mes de febrer clau, al fet que Carrillo afirma que "hem inculcat als jugadors la idea que els partits que vénen ara són molt importants, que ha estat molt maco poder treure quatre punts dels darrers partits, però que ara comença una sèrie d'enfrontaments contra equips en una situació igual o similar a la nostra i és a partir d'ara que coneixerem la nostra vara de medir".
I és que el mes de febrer depara enfrontaments molt durs, "més de la nostra lliga" com afirma Carrillo, on el Llagostera té una oportunitat única per guanyar metres en la cursa de la permanència. Després del partit a Madrid davant el Leganés, l'equip rep el Recreativo amb la necessitat de treure els tres punts, al fet que el tècnic de Monistrol de Montserrat ha valorat que "la iniciativa del club per fer una crida a l'afició és genial, perquè sé que els jugadors reaccionaran i si tenim públic i caliu, l'ambient de futbol serà molt millor".